Paziņojums pēc attiecīgi 2017. gada 14. decembra un 2019. gada 28. marta spriedumiem lietās T-460/14 un C-144/18 P attiecībā uz Padomes Īstenošanas regulu (ES) Nr. 307/2014, ar kuru groza Īstenošanas regulu (ES) Nr. 875/2013, ar ko nosaka galīgo antidempinga maksājumu konkrētu Taizemes izcelsmes sagatavotu vai konservētu cukurkukurūzas graudu importam

(2019/C 291/03)

Spriedums

Ar 2017. gada 14. decembra spriedumu lietā T-460/14 AETMD/Padome (“Vispārējās tiesas spriedums”) Eiropas Savienības Vispārējā tiesa (“Vispārējā tiesa”) atcēla Padomes 2014. gada 24. marta Īstenošanas regulu (ES) Nr. 307/2014, ar kuru groza Īstenošanas regulu (ES) Nr. 875/2013, ar ko pēc termiņbeigu pārskatīšanas atbilstīgi Regulas (EK) Nr. 1225/2009 11. panta 3. punktam nosaka galīgo antidempinga maksājumu konkrētu Taizemes izcelsmes sagatavotu vai konservētu cukurkukurūzas graudu importam (1) (“apstrīdētā regula”). Eiropas Savienības Tiesa (“Tiesa”) 2019. gada 28. marta spriedumā lietā C-144/18 P noraidīja River Kwai International Food Industry Co. Ltd (“RK”) iesniegto pārsūdzību kā nepamatotu un apstiprināja Vispārējās tiesas spriedumu.

Tiesa apstiprināja Vispārējās tiesas konstatējumu, ka ir tikušas pārkāptas Association européenne des transformateurs de maïs doux (“AETMD”) procesuālās tiesības, noraidot minētās struktūras pieprasījumu izpaust informāciju, kas saistīta ar iespējami nepareizu izmaksu sadali starp RK un ar to saistīto uzņēmumu Agrifresh Co., Ltd. (“AgriFresh”); izmaksu sadale bija viens no iespējamajiem iemesliem, lai samazinātu RK sniegtās ražošanas izmaksas, ar ko šis uzņēmums pamatoja savu pieprasījumu veikt starpposma pārskatīšanu. Vispārējā tiesa attiecībā uz to uzskatīja, ka administratīvās procedūras laikā AETMD nesaņēma informāciju, kas tai ļautu efektīvi darīt zināmu savu viedokli.

Sekas

Saskaņā ar Līguma par Eiropas Savienības darbību 266. pantu Savienības iestādēm ir jāveic vajadzīgie pasākumi, lai pildītu Vispārējās Tiesas spriedumus. Ir atzīts, ka lietās ar vairākiem administratīviem procedūras posmiem viena šāda posma atcelšana nenozīmē visas procedūras atcelšanu. Antidempinga izmeklēšana ir viena no šādām daudzposmu procedūrām.

Saskaņā ar Tiesas judikatūru, veicot vajadzīgos pasākumus, lai izpildītu spriedumu, ar kuru atceļ kādu tiesību aktu, un lai to īstenotu, atceltā akta aizstāšanas procedūru drīkst atsākt tajā posmā, kurā nelikumība notikusi (2).

Tāpēc Komisija, pildot spriedumu, var labot procedūras aspektus, kuru dēļ regula tika atcelta, un atstāt negrozītas tās daļas, uz kurām spriedums neattiecas (3).

Apstrīdētās regulas atcelšana ir saistīta ar tiesību uz aizstāvību neievērošanu vienā administratīvās procedūras posmā, kas ir apstrīdētās regulas pamatā, proti, konkrētas informācijas neizpaušana AETMD par RK pārstrukturēšanas ietekmi, kas varētu būt ietekmējusi gan vērā ņemto apstākļu izmaiņu ilglaicīgumu, gan dempinga starpības aprēķināšanu.

Tāpēc, atsākot izmeklēšanu, būtu jāpārbauda iespēja, ka tika nepareizi sadalītas izmaksas starp RK un AgriFresh, uz ko administratīvās procedūras laikā norādīja AETMD un kas (papildus RK darbības racionalizācijai) bija viens no iespējamajiem ražošanas izmaksu samazināšanas iemesliem.

Konstatējumi, kas tika izdarīti apstrīdētajā regulā un netika apstrīdēti vai tika apstrīdēti, bet tika ar Vispārējās tiesas un Tiesas spriedumiem noraidīti vai netika tiesās izskatīti un tādējādi neizraisīja apstrīdētās regulas atcelšanu, paliek spēkā.

Procedūras atsākšana

Tādējādi Komisija ir nolēmusi atsākt antidempinga izmeklēšanu attiecībā uz konkrētu Taizemes izcelsmes sagatavotu vai konservētu cukurkukurūzas graudu importu, kuras rezultātā tika pieņemta Regula (ES) Nr. 307/2014, ciktāl tā attiecas uz RK, un atsāk to tajā posmā, kurā nelikumība notikusi.

Atsākšana attiecas vienīgi uz Vispārējās tiesas un Tiesas spriedumu īstenošanu. Tā neskar citas izmeklēšanas. Tādēļ attiecībā uz RK joprojām piemēro Padomes 2013. gada 2. septembra Īstenošanas regulu (ES) Nr. 875/2013, ar ko pēc termiņbeigu pārskatīšanas atbilstīgi Regulas (EK) Nr. 1225/2009 11. panta 2. punktam nosaka galīgo antidempinga maksājumu konkrētu Taizemes izcelsmes sagatavotu vai konservētu cukurkukurūzas graudu importam (4), un iespējamās regulas, ar kurām to aizstāj pēc notiekošās termiņbeigu pārskatīšanas (5).

Ieinteresētās personas tiek informētas par šo atsākšanu ar šā paziņojuma publikāciju Eiropas Savienības Oficiālajā Vēstnesī.

Rakstiska informācija

Lai iegūtu informāciju, ko Komisija uzskata par nepieciešamu izmeklēšanai, Komisija nosūtīs anketu RK, AgriFresh un to saistītajiem uzņēmumiem. Ja vien nav noteikts citādi, minētajiem uzņēmumiem aizpildīta anketa jāiesniedz 37 dienu laikā no šā paziņojuma publicēšanas Eiropas Savienības Oficiālajā Vēstnesī.

Visas ieinteresētās personas (un jo īpaši RK un AgriFresh un ar tiem saistīti uzņēmumi) un AETMD tiek aicinātas darīt zināmu savu viedokli, iesniegt informāciju un sniegt apstiprinošus pierādījumus par jautājumiem, kas saistīti ar izmeklēšanas atsākšanu. Ja vien nav norādīts citādi, minētajai informācijai un pierādījumiem, kas to pamato, jānonāk Komisijā 20 dienu laikā no šā paziņojuma publicēšanas Eiropas Savienības Oficiālajā Vēstnesī.

Uzklausīšanas iespēja, ko nodrošina Komisijas izmeklēšanas dienesti

Visas ieinteresētās personas var pieprasīt, lai tās uzklausītu Komisijas izmeklēšanas dienesti. Uzklausīšanas pieprasījums jāiesniedz rakstiski un tajā jānorāda pieprasījuma iemesli. Pieprasījums uzklausīt par jautājumiem, kas skar izmeklēšanas atsākšanu, jāiesniedz 15 dienu laikā no šā paziņojuma publicēšanas Eiropas Savienības Oficiālajā Vēstnesī. Vēlāk uzklausīšanas pieprasījums jāiesniedz konkrētā termiņā, ko Komisija norādījusi, sazinoties ar šīm personām.

Norādes rakstisku dokumentu iesniegšanai un sarakstes nosūtīšanai

Uz informāciju, kas tirdzniecības aizsardzības izmeklēšanu vajadzībām iesniegta Komisijai, neattiecas autortiesības. Ieinteresētajām personām, pirms tās iesniedz Komisijai informāciju un/vai datus, uz kuriem attiecas trešās personas autortiesības, no autortiesību īpašnieka ir jāprasa īpaša atļauja, kas ļauj a) Komisijai šīs tirdzniecības aizsardzības procedūras vajadzībām izmantot informāciju un datus un b) sniegt informāciju un/vai datus šīs izmeklēšanas ieinteresētajām personām tādā veidā, kas tām ļauj izmantot tiesības uz aizstāvību.

Visi rakstiski iesniegtie dokumenti, ieskaitot šajā paziņojumā prasīto informāciju, ieinteresēto personu atbildes uz anketas jautājumiem un sarakste, kurai tiek lūgts saglabāt konfidencialitāti, ir ar norādi Limited (6). Personas, kas iesniedz informāciju šīs izmeklēšanas gaitā, ir aicinātas pamatot lūgumu saglabāt konfidencialitāti.

Ieinteresētajām personām, kas sniedz informāciju ar norādi Limited, saskaņā ar Regulas (ES) 2016/1036 (7) (“pamatregula”) 19. panta 2. punktu jāsagatavo tās nekonfidenciāls kopsavilkums ar norādi For inspection by interested parties. Minētajiem kopsavilkumiem jābūt tik detalizētiem, lai no tiem varētu pienācīgi saprast konfidenciāli iesniegtās informācijas būtību. Ja persona, kas iesniedz konfidenciālu informāciju, nenorāda pamatotu iemeslu, kāpēc tā lūdz saglabāt konfidencialitāti, vai nesagatavo tās nekonfidenciālu kopsavilkumu un neiesniedz to noteiktajā formātā un kvalitātē, Komisija šādu informāciju var neņemt vērā, ja vien no attiecīgiem avotiem nevar pietiekami pierādīt, ka informācija ir pareiza.

Ieinteresētās personas tiek aicinātas visu informāciju un pieteikumus (arī skenētas pilnvaras un izziņas) iesniegt, izmantojot elektronisko platformu TRON.tdi (https://webgate.ec.europa.eu/tron/TDI), savukārt liela apjoma atbildes – CD-ROM vai DVD, ko iesniedz personīgi vai nosūta pa pastu ar ierakstītu vēstuli. Ja ieinteresētās personas atbild elektroniskajā platformā TRON.tdi vai pa e-pastu, tās piekrīt noteikumiem, kas piemērojami dokumentu elektroniskai iesniegšanai saskaņā ar noteikumiem dokumentā “SARAKSTE AR EIROPAS KOMISIJU TIRDZNIECĪBAS AIZSARDZĪBAS LIETĀS”, kas publicēts Tirdzniecības ģenerāldirektorāta tīmekļa vietnē: http://trade.ec.europa.eu/doclib/docs/2014/june/tradoc_152576.pdf. Ieinteresētajām personām ir jānorāda savs nosaukums/vārds, adrese, tālruņa numurs un derīga e-pasta adrese un ir jānodrošina, ka norādītā e-pasta adrese ir funkcionējoša, oficiāla darba e-pasta adrese un ka e-pasts ik dienu tiek pārbaudīts. Kad būs iesniegta kontaktinformācija, Komisija sazināsies ar ieinteresētajām personām tikai elektroniskajā platformā TRON.tdi vai pa e-pastu, ja vien tās nebūs nepārprotami paudušas prasību visus dokumentus no Komisijas saņemt ar citiem saziņas līdzekļiem vai ja nosūtāmā dokumenta veida dēļ tas jāsūta ar ierakstītu vēstuli. Iepriekš minētajos norādījumos par saziņu ar ieinteresētajām personām ieinteresētās personas var iepazīties ar papildu noteikumiem un informāciju par saraksti ar Komisiju, kā arī ar principiem, kas piemērojami pa e-pastu sūtāmai informācijai.

Komisijas adrese sarakstei:

European Commission Directorate-General for Trade Directorate H Office: CHAR 04/039 1049 Bruxelles/Brussel BELGIQUE/BELGIË TRON.tdi: https://webgate.ec.europa.eu/tron/tdi E-pasta adreses: TRADE-R567-SWEETCORN-INTERIM@ec.europa.eu

Nesadarbošanās

Ja ieinteresētā persona liedz piekļuvi nepieciešamajai informācijai vai nesniedz to noteiktajā termiņā, vai ievērojami kavē izmeklēšanu, tad saskaņā ar pamatregulas 18. pantu apstiprinošus vai noraidošus konstatējumus var sagatavot, pamatojoties uz pieejamajiem faktiem.

Ja tiek konstatēts, ka ieinteresētā persona ir sniegusi nepatiesu vai maldinošu informāciju, šo informāciju var neņemt vērā un izmantot pieejamos faktus.

Ja ieinteresētā persona nesadarbojas vai sadarbojas tikai daļēji un tādēļ saskaņā ar pamatregulas 18. pantu secinājumi pamatojas uz pieejamajiem faktiem, rezultāts personai var būt mazāk labvēlīgs nekā tad, ja tā būtu sadarbojusies.

Ja atbilde netiek sniegta elektroniskā veidā, to neuzskata par nesadarbošanos, ja ieinteresētā persona pierāda, ka atbildes sniegšana prasītajā veidā sagādātu nesamērīgu papildu apgrūtinājumu vai nesamērīgus papildu izdevumus. Ieinteresētajai personai nekavējoties jāsazinās ar Komisiju.

Uzklausīšanas amatpersona

Ieinteresētās personas var lūgt tirdzniecības procedūru uzklausīšanas amatpersonas iesaistīšanos. Uzklausīšanas amatpersona izskata pieprasījumus par piekļuvi lietai, strīdus par dokumentu konfidencialitāti, pieprasījumus pagarināt termiņu un visus pārējos pieprasījumus par ieinteresēto personu un trešo personu tiesībām uz aizstāvību, kuri varētu rasties procedūras gaitā.

Uzklausīšanas amatpersona var rīkot uzklausīšanu un mediāciju starp ieinteresēto(-ajām) personu(-ām) un Komisijas dienestiem, lai pilnībā tiktu īstenotas ieinteresētās personas tiesības uz aizstāvību. Uzklausīšanas pieprasījums jāiesniedz rakstiski un tajā jānorāda pieprasījuma iemesli. Uzklausīšanas amatpersona izskata pieprasījumu pamatojumu. Šādai uzklausīšanai būtu jānotiek tikai tad, ja pienācīgā laikā jautājumi nav atrisināti ar Komisijas dienestiem.

Lai neapdraudētu pareizu procedūras norisi, pieprasījumi jāiesniedz laikus un bez kavēšanās. Tālab ieinteresētajām personām uzklausīšanas amatpersonas iesaistīšanās būtu jāpieprasa iespējami drīz pēc notikuma, kura dēļ vajadzīga šāda iesaistīšanās. Ja uzklausīšanas pieprasījumi ir iesniegti, neievērojot noteikto laikposmu, uzklausīšanas amatpersona, pienācīgi ņemot vērā labas pārvaldības intereses un izmeklēšanas savlaicīgu pabeigšanu, izskatīs arī šādu novēlotu pieprasījumu iemeslus, izvirzīto jautājumu raksturu un šo jautājumu ietekmi uz aizstāvības tiesībām.

Papildu informācija un kontaktinformācija pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē: http://ec.europa.eu/trade/trade-policy-and-you/contacts/hearing-officer/

Personas datu apstrāde

Šajā izmeklēšanā savāktos persondatus apstrādās saskaņā ar Eiropas Parlamenta un Padomes Regulu (ES) 2018/1725 (8).

Paziņojums par datu aizsardzību, kurā visas fiziskās personas tiek informētas par persondatu apstrādi Komisijas tirdzniecības aizsardzības darbībās, ir pieejams Tirdzniecības ĢD tīmekļa vietnē: http://trade.ec.europa.eu/doclib/html/157639.htm

Informācija muitas dienestiem

Kamēr šī atsāktā izmeklēšana nav pabeigta, antidempinga maksājumi, importējot Taivānas izcelsmes un River Kwai International Food Industry Co. Ltd (Taric papildu kods A791) ražotus cukurkukurūzas (Zea mays var. saccharata) graudus, kas sagatavoti vai konservēti etiķī vai etiķskābē, nav saldēti un ko patlaban klasificē ar KN kodu ex 2001 90 30 (Taric kods 2001903010), kā arī cukurkukurūzas (Zea mays var. saccharata) graudus, kuri sagatavoti vai konservēti bez etiķa vai etiķskābes un nav saldēti, izņemot pozīcijas 2006 ražojumus, un kurus patlaban klasificē ar KN kodu ex 2005 80 00 (Taric kods 2005800010), no 2019. gada 28. marta tiek iekasēti tādā līmenī, kā noteikts Īstenošanas regulā (ES) Nr. 875/2013, proti, 12,8 %, vai jebkurā regulā, kas to aizstāj (9).

Maksājumu līmenis, kas tiks noteikts sakarā ar izmeklēšanas atsākšanu, var atšķirties no tā maksājumu līmeņa, ko valstu muitas dienesti iekasē kopš 2014. gada 28. marta. Komisija var izlemt norīkot muitas dienestus iekasēt antidempinga maksājumus, importējot Taivānas izcelsmes un River Kwai International Food Industry Co. Ltd (Taric papildu kods A791) ražotus cukurkukurūzas (Zea mays var. saccharata) graudus, kas sagatavoti vai konservēti etiķī vai etiķskābē, nav saldēti un ko patlaban klasificē ar KN kodu ex 2001 90 30 (Taric kods 2001903010), kā arī cukurkukurūzas (Zea mays var. saccharata) graudus, kuri sagatavoti vai konservēti bez etiķa vai etiķskābes un nav saldēti, izņemot pozīcijas 2006 ražojumus, un kurus patlaban klasificē ar KN kodu ex 2005 80 00 (Taric kods 2005800010), tādā līmenī, kāds tiks noteikts atsāktās izmeklēšanas rezultātā.

Informācijas izpaušana

Attiecīgais ražotājs eksportētājs un Savienības ražošanas nozare pēc tam tiks informēti par būtiskajiem faktiem un apsvērumiem, uz kuru pamata Komisija gatavojas īstenot spriedumu, un tiem būs iespēja sniegt piezīmes.

(1) OV L 91, 27.3.2014., 1. lpp.

(2) Tiesas 2000. gada 3. oktobra spriedums lietā C-458/98 P Industrie des poudres sphériques/Padome, EU:C:2000:531, 80.–85. punkts, un Tiesas 2016. gada 28. janvāra spriedumi lietās C-283/14 un C-284/14 CM Eurologistik, EU:C:2016:57, 48.–55. punkts.

(3) Tiesas 2016. gada 14. jūnija spriedums lietā C-361/14 P Komisija/McBride, EU:C:2016:434, 56. punkts; dempinga jomā sk. arī Tiesas 2000. gada 3. oktobra spriedumu lietā C-458/98 P Industrie des Poudres Sphériques/Padome, EU:C:2000:531, 84. punktu.

(4) OV L 244, 13.9.2013., 1. lpp.

(5) Paziņojums par to antidempinga pasākumu termiņbeigu pārskatīšanas sākšanu, kuri piemērojami konkrētu Taizemes Karalistes izcelsmes sagatavotu vai konservētu cukurkukurūzas graudu importam (OV C 322, 12.9.2018., 4. lpp.).

(6) Dokumentu ar norādi Limited uzskata par konfidenciālu saskaņā ar Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (OV L 176, 30.6.2016., 21. lpp.) un 6. pantu PTO Nolīgumā par 1994. gada GATT VI panta īstenošanu (Antidempinga nolīgums). Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

(7) Eiropas Parlamenta un Padomes 2016. gada 8. jūnija Regula (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (OV L 176, 30.6.2016., 21. lpp.).

(8) Eiropas Parlamenta un Padomes 2018. gada 23. oktobra Regula (ES) 2018/1725 par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).

(9) Paziņojums par to antidempinga pasākumu termiņbeigu pārskatīšanas sākšanu, kuri piemērojami konkrētu Taizemes Karalistes izcelsmes sagatavotu vai konservētu cukurkukurūzas graudu importam (OV C 322, 12.9.2018., 4. lpp.).